text: 
  Er der problemer med helbredet, så skriv til " Lægerne ", 
  Ugemagasinet SØNDAG, Vesterbrogade 16, 1505 København V.. Kun 
  Ugemagasinet SØNDAG's læger må åbne Deres brev. OBS: Lægerne kan 
  desværre ikke påtage sig at give private svar.
  
  P-PILLER I OVERGANGSALDEREN?
  
  Mange kvinder ønsker at holde op med P-pillerne, når de er i 
  slutningen af 40'erne. Men det rejser en lang række spørgsmål, som 
  lægerne svarer på her  -  bl.a. om hormoner kan erstatte P-piller.
  
  Illustration: Ole Clausen
  
  Bodil er 49 år. Hun har spist P-piller i mange år. Hun fik tidligt 
  3 børn lige efter hinanden, ønskede ikke flere og ville gerne pga. 
  modstand mod abort sikre sig 100 %. Derfor valgte hun P-pillerne, som
   hun fungerede godt med uden bivirkninger.
  
  Da hun blev 40 år talte jeg med hende om en anden prævention i 
  stedet for P-pillerne, men det ønskede hun under ingen omstændigheder. 
  De risici, der måtte være for kvinder over 40 år, ville hun gerne 
  tage på sin egen kappe.
  
  
  
  